Kate Winslet. Kate Elizabeth Winslet (; 1975-yil 5-oktyabrda tugʻilgan) ingliz aktrisasi. Oscar, Grammy, toʻrtta Screen Actors Guild, uchta BAFTA va beshta Oltin globus mukofotlari sovrindori. Winslet Angliyaning Berkshire grafligidagi Reading shahrida tugʻilgan. Redroofs teatr maktabida dramaturgiya boʻyicha tahsil olgan. Aktrisa oʻlaroq birinchi marta 15 yoshida "Dark Season" (1991) serialida rol ijro etgan. Keyinchalik, "Heavenly Creatures" (1994) filmida rol oʻynagan. "Sense and Sensibility" (1995) filmidagi roli ortidan BAFTA mukofoti bilan taqdirlangan. "Titanic" (1997) romantikasida bosh qahramonni jonlantirgan. "Titanic" tarixdagi eng kassabop filmlardan biridir. Winslet keyinchalik "Quills" (2000), "Iris" (2001), "Finding Neverland" (2004), "Little Children" (2006), "Revolutionary Road" (2008), "The Reader" (2008), "Versaldagi muhabbat" (2014) kabi filmlarida rollar ijro etgan. "The Reader" filmidagi roli uchun BAFTA va Oscar („Eng yaxshi aktrisa uchun“ nominatsiyasida) mukofotlarini qoʻlga kiritgan. 2009-yilda Winslet "Time" jurnali tuzgan dunyoning eng nufuzli 100 kishisi roʻyxatiga kiritilgan. 2012-yilda Britaniya imperiyasi ordeni (CBE) bilan taqdirlangan. Winslet uch marta turmush qurgan. Rejissyor Sam Mendes bilan ajrashganidan soʻng 2012-yilda biznesmen Edward Abel Smith bilan turmush qurgan. Uning har bir nikohdan bittadan farzandi bor. Hayoti. Kate Elizabeth Winslet 1975-yilning 5-oktyabrida Angliyaning Berkshire grafligidagi Reading shahrida tugʻilgan. Otasi – Roger John Winslet, onasi – Sally Anne (qizlik familiyasi Bridges). Kate kelib chiqishiga koʻra britan, irland (otasi tomondan) va shved (onasi tomondan) ajdodlarga mansubdir.